Raimond Isok

Raimond Isok (29. juuli 1914 Tallinn – 22. august 2001 Tallinn) oli eesti sporditegelane ja -pedagoog. 

Isok alustas sportimist 1924. aastal koduõues ning oli omaealiste spordiseltsi Algaja asutaja ja esimees. Õpetajate Konstantin Müüri ja Voldemar Resev-Reseli juhendamisel tuli 1927–1932 korv-, võrk-, jalg-, jää- ja veepallis, teate- ja orienteerumisjooksus ning ujumises Tallinna Koolinoorte Spordiringide Ühingu meistriks. Seejärel harrastas ta Noorte Meeste Kristlikus Ühingus ujumist (oli ujumisklubi esimees), hiljem sõjakoolis suusatamist. Ta kuulus 1930. aastast spordiseltsi Kalev ja lõpetas 1932. aastal Tallinna Reaalkooli.

Pärast 1940. aasta juunipööret sai ta kinofikatsioonivalitsuse üldosakonna juhatajaks. Aastatel 1942–1945 oli ta 300. laskurpolgu kehalise kasvatuse ülem ning 1946–1953 Eesti NSV Spordikomitee treener ja õppespordiosakonna juhataja. 1955. aastal lõpetas ta Tartu Riikliku Ülikooli kehakultuuriteaduskonna. Aastatel 1955–1977 oli ta Tallinna Pedagoogilise Instituudi laborant, spordiklubi juhataja, kehalise kasvatuse ja spordi kateedri juhataja ja dekaan (1964. aastast dotsent), 1977–1990 ENSV Kõrgema ja Keskerihariduse Ministeeriumi inspektor. 

Isok tegutses ka kohtunikuna: üleliiduline kategooria veepallis ja ujumises (1946), vabariiklik kategooria kergejõustikus, suusatamises, korv- ja võrkpallis. Aastatel 1935–1940 oli ta Eesti Veespordi Liidu juhatuse sekretär ja kohtunikekogu esimees, kuulus 1946–1947 ja 1957–1968 Veespordi- ja Ujumissektsiooni presiidiumi. Aastatel 1940–1941 oli ta Tallinna Spordikomitee osakonnaülem, 1985–1997 Tallinna ja Eesti Spordiveteranide Liidu juhatuse esimees, hiljem auliige ning 1990. aastast Eesti Spordiajaloo Seltsi liige. Avaldas kirjutisi Kehakultuuris ja Spordilehes.

 Tunnustus 
 1963 Kalevi auliige
 1964 Eesti NSV teeneline sporditegelane 
 1997 Valgetähe medaliklassi teenetemärk

 Teoseid 
 Kehaline kasvatus algklassides, ujumine, 1960
 Ettevalmistavaid harjutusi laste ujuma õpetamisel, 1961
 Kehaline kasvatus internaatkoolis, 1961
 Kehakultuuri ajalugu, loengukonspekt, 1964, 1971, 1986 ja 1990

 Viited 

Kategooria:Eesti spordipedagoogid
Kategooria:Eesti spordikohtunikud
Kategooria:Eesti sporditegelased
Kategooria:Tallinna Reaalkooli vilistlased
Kategooria:Kalevi auliikmed
Kategooria:Eesti NSV teenelised sporditegelased
Kategooria:Valgetähe medaliklassi teenetemärgi kavalerid
Kategooria:Eesti Spordiveteranide Liidu auliikmed
Kategooria:Eesti Spordiajaloo Seltsi liikmed
Kategooria:Metsakalmistule maetud
Kategooria:Sündinud 1914
Kategooria:Surnud 2001